Anmodning om præjudiciel afgørelse indgivet af Bundesarbeitsgericht (Tyskland) den 19. november 2012 - Tevfik Isbir mod DB Services GmbH
(Sag C-522/12)
Processprog: tysk
Den forelæggende ret
Bundesarbeitsgericht
Parter i hovedsagen
Sagsøger: Tevfik Isbir
Sagsøgt: DB Services GmbH
Præjudicielle spørgsmål
Skal begrebet "mindsteløn" i artikel 3, stk. 1, første led, litra c), i direktiv 96/71/EF  fortolkes således, at mindstelønnen udgør arbejdsgiverens modydelse for den arbejdsindsats fra arbejdstageren, der i henhold til de i indledningen i direktivets artikel 3, stk. 1, nævnte ved lov eller administrative bestemmelser eller den almengyldige kollektive overenskomst skal dækkes udelukkende og fuldt ud ved den overenskomstmæssige mindsteløn ("den normale arbejdsindsats"), og det derfor kun er ydelser fra arbejdsgiveren, der udgør betaling for denne normale arbejdsindsats, og som skal stå til rådighed for arbejdstageren senest på forfaldsdatoen for den pågældende lønningsperiode, der kan modregnes i forpligtelsen til betaling af mindsteløn?
Skal udtrykket "mindsteløn" i artikel 3, stk. 1, første led, litra c), i direktiv 96/71/EF fortolkes således, at dette er til hinder for nationale bestemmelser eller praksis, hvorefter en arbejdsgivers ydelser ikke skal anses for en del af mindstelønnen og derfor ikke skal modregnes ved opfyldelsen af mindstelønskravet, såfremt arbejdsgiveren erlægger disse ydelser på grundlag af en overenskomstmæssig forpligtelse,
-    der efter overenskomstparternes og den nationale lovgivers ønske skal medvirke til at skabe formue for arbejdstageren,
og med henblik herpå
-    de månedlige ydelser fra arbejdsgiveren investeres over længere tid, f.eks. som bidrag til opsparing, byggeri eller erhvervelse af en beboelsesejendom eller til en kapitallivsforsikring, og
-    arbejdsgiverbidragene støttes med statslige tilskud og skattefordele, og
-    arbejdstageren først kan råde over disse bidrag efter flere år, samt
-    størrelsen af bidragene, der ydes som et fast månedligt beløb, alene afhænger af den aftalte arbejdstid og ikke af arbejdsvederlaget ("arbejdsgiverbidrag til opsparingsordninger for ansatte")?
____________
1 - Europa-Parlamentet og Rådets Direktiv 96/71/EF af 16.12.1996 om udstationering af arbejdstagere som led i udveksling af tjenesteydelser (EFT L 18, s. 1).